Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A 60/1994. (XII. 24.) AB határozat indokolása ugyanúgy
Paragraph Index: 1047

j) „maradandó értékű irat: a gazdasági, társadalmi, politikai, jogi, honvédelmi, nemzetbiztonsági, tudományos, művelődési, műszaki vagy egyéb szempontból jelentős, a történelmi múlt kutatásához, megismeréséhez, megértéséhez, illetőleg a közfeladatok folyamatos ellátásához és az állampolgári jogok érvényesítéséhez nélkülözhetetlen, más forrásból nem vagy csak részlegesen megismerhető adatot tartalmazó irat” Ha a nemzeti könyvtár különgyűjteményében őrzött iratokra a levéltári kutatás szabályai lennének irányadóak, akkor az Ltv. 23. § (2) bekezdése alapján az 1990. május 2-a előtt keletkezett, a keletkezés naptári évétől számított tizenöt éven belül, a kutatást az átadó szerv hozzájárulásával az erre a célra a Ltv. által létrehozott kuratórium döntése alapján nyílik lehetőség. Ez a szabály azonban a közlevéltárakban őrzött iratokra terjed ki, ebben a tekintetben tehát a nemzeti könyvtár nem tartozik a Ltv. hatálya alá. Amennyiben az EKA iratai maradandó értékű magániratnak minősülnének, és a közlevéltárba kerülnének, úgy kutathatóságukat az ajándékozó vagy letétbe helyező korlátozhatja. Ha a személyes adatot tartalmazó levéltári anyag kutatási szabályait vesszük tekintetbe, akkor az anyag főszabályként az érintett (az EKA utolsó élő tagja) halála után harminc évvel válik kutathatóvá. E szabály alkalmazásával akár a tárgyalások lezárását követő száz év múltán nyílna meg a kutatás lehetősége. 1999/18/II. szám Arra az esetre, ha az ilyen iratok könyvtárba kerülnek, az Ltv. 34. § (3) bekezdése rendelkezik: „Az állam... által fenntartott... könyvtár a gyűjteményébe tartozó maradandó értékű iratokat a védett levéltári anyagról szóló nyilvántartásba bejelenti, s ezen iratokban a kutatást a közlevéltárakra vonatkozó szabályok szerint lehetővé teszi.” A nemzeti könyvtár különgyűjteménye a könyvtár SzMSz-e alapján működik, az általa megvásárolt kópiákra a fentiek alapján az Ltv. hivatkozott szabályainak hatálya csak részben terjed ki.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes